## DOKUMENTI KONSULTATIV

**Për projektligjin “Për etiketimin e produkteve me ndikim në energji”**

|  |
| --- |
| Ministria e Infrastrukturës dhe Energjisë, në kuadër të procesit të konsultimit të projektligjit **“Për etiketimin e produkteve me ndikim në energji”**, mirëpret sugjerimet nga qytetarët, ekspertë të fushës, nga të gjitha institucionet dhe subjektet e interesuara, organizata jofitimprurëse, shoqëria civile, të drejtat ose objekti i veprimtarisë të të cilave ka të bëjë apo ndikohet në mënyrë të drejtpërdrejtë ose jo nga përcaktimet e kësaj nisme ligjore. |

**Kohëzgjatja e konsultimeve:**

|  |
| --- |
| Konsultimet në portalin e Regjistrit Elektronik: 20 ditë pune, duke filluar nga data 15 Nëntor deri në 13 Dhjetor 2023. |

**Si të përgjigjeni:**

|  |
| --- |
| Kontributet që në kuadër të procesit të konsultimit dhe përmirësimit të përmbajtjes së projektligjit, do të përcillen nga institucionet e interesuara nëpërmjet postës elektronike drejtuar Ministrisë së Infrastrukturës dhe Energjisë, me anë të:   1. Regjistrit elektronik në adresën <http://www.konsultimipublik.gov.al>, 2. Në adresën postare të Ministrisë së Infrastrukturës dhe Energjisë: Rr.Abdi Toptani, 4,Tiranë, 3. Në adresën e e-mailit të koordinatorit për konsultimin publik [vilma.davidhi@infrastruktura.gov.al](mailto:vilma.davidhi@infrastruktura.gov.al),   si dhe nëpërmjet komenteve të drejtpërdrejta në tryezat e konsultimit që eventualisht mund të zhvillohen në Ministrinë e Infrastrukturës dhe Energjisë. |

**Kontakti:**

|  |
| --- |
| Vilma Davidhi, Koordinatore për konsultimin publik në Ministri: [vilma.davidhi@infrastruktura.gov.al](mailto:vilma.davidhi@infrastruktura.gov.al) |

**Datat dhe vendet e takimeve publike:**

|  |
| --- |
| E-Konsultimi: në portalin “Regjistri Elektronik për Njoftimet dhe Konsultimet Publike” 20 ditë pune, duke filluar nga data 15 Nëntor 2023. |

**Sfondi i propozimit legjislativ**

|  |
| --- |
| Projektligji ka si qëllim vënien në dispozicion e informacionit mbi konsumin e energjisë dhe burimeve të tjera, të produkteve me ndikim në energji për konsumatorin fundor. Ky ligj synon vendosjen në treg ose në shërbim të produkteve me ndikim në energji dhe dhënien e informacionit standard të tyre në lidhje me efiçencën e energjisë, konsumin e energjisë dhe të burimeve të tjera gjatë përdorimit, duke u mundësuar kështu klientëve që të zgjedhin produkte më efiçente në mënyrë që të reduktojnë konsumin e tyre të energjisë.  Objektivi i këtij ligji është përmirësimi i një kuadri ligjor për harmonizimin e masave kombëtare të lidhura me informacionin mbi konsumin e energjisë të produkteve me ndikim në energji dhe vendosjen e tyre në treg apo në shërbim. |

**Propozimet**

|  |
| --- |
| Pro  Projekt-ligji konsiston në hartimin e një kuadri ligjor për etiketimin e produkteve që gjatë përdorimit kanë një ndikim të rëndësishëm, të drejtpërdrejtë apo të tërthortë, mbi konsumin e energjisë dhe, sipas rastit, mbi burimet e tjera kryesore. Këto produkte identifikohen përmes akteve nënligjore në rrjedhim të këtij ligji.  Projektligji është në përputhje me standarded aktuale të etiketimit të energjisë për produktet me ndikim në energji të përcaktuara nga rregullorja (EU) 2017/1369, dhe përcakton rregullat lidhur me markimin, konformitetin dokumentat teknik shoqërues të produkteve me ndikim në energji dhe përkufizon klasat e energjisë së këtyre dhe do të shërbejë për informimin e përdoruesit fundor mbi konsumin e energjisë prej tyre.  **KREU I**,përcakton nëpërmjet **Nenit 1,** parime të përgjithshme, **Nenit 2,** fushën e zbatimit, **Nenit 3,** përkufizimet dhe **Nenit 4,** lëvizjen e lirë.  **KREU II,** përcakton kërkesat për informacion konkretisht:  **Neni 5,** parashikon detyrimet e përgjithshme të informacionit lidhur me konsumimin e energjisë të vënë në dispozicion të konsumatorëve fundorë nëpërmjet etiketimit të çdo produkti me ndikim në energji që do të vendoset në treg dhe/ose në shërbim nga furnizuesit dhe tregtarët.  **Neni 6,** përcakton llojin e informacionit i cili do të vihet në dispozicion nëpërmjet etiketimit, skedës informative dhe informacionit plotësues, duke i mundësuar përdoruesit fundor zgjedhjen e produkteve më efiçente.  **Neni 7,** përcakton se kërkesat e vecanta për etiketën dhe skedën informative për çdo tip produkti me ndikim në energji përcaktohen me akt nënligjor dhe përshkruan detajet ku duhet  të konsistojnë këto kërkesa.  **Neni 8,** përcakton kushtet dhe procedurat për përdorimin e etiketave të rishkallëzuara për produktet e vendosura në treg ose të vëna në shërbim nga furnizuesi në rastet e produkteve ekzistuese.  **KREU III,** nëpërmjet **Neni 9** dhe **Nenit 10** përcakton detyrimet e furnizuesve dhe të tregtarëve që vendosin në treg ose vënë në shërbim produkte me ndikim ne energji.  **KREU IV,** përcakton nëpërmjet **Nenit 11** strukturën përgjegjëse për mbikqyrjen e tregut të kësaj kategorie produktesh, nëpërmjet **Nenit 12** përcaktohen kompetencat e saj ndërsa **Neni 13** përshkruan procedurën që do të ndjeke kjo strukturë për trajtimin e produkteve që paraqesin rrezik.  **KREU IV,** trajton nëpërmjet **Nenit 14** dhe **Nenit 15,** procedurat në rastin e kundravajtjeve administrative dhe ankimimeve si dhe mënyrën e ekzekutimit të vendimeve për kundërvajtjen administrative nëpërmjet **Nenit 16**.  **KREU V,** përcakton dispozitat kalimtare lidhur me afatin e hartimit të akteve nënligjore në zbatim të këtij ligji dhe për shfuqizimet e legjislacionit ekzistues në këtë fushë. |

**Pyetjet**

|  |
| --- |
| Çështjet kryesore që mendojmë se duhet të diskutohen lidhur me këtë nismë ligjore janë:   * A mendoni se përmbajtja e projektligjit “Për etiketimin e produkteve me ndikim në energji” përcakton në mënyrë të plotë dhe të duhur, rregullat lidhur me markimin, konformitetin dokumentat teknik shoqërues të produkteve me ndikim në energji si dhe përkufizon klasat e energjisë së këtyre dhe do të shërbejë për informimin e përdoruesit fundor mbi konsumin e energjisë prej tyre? * A mendoni se ka elementë të tjerë që duhet të përfshihen në këtë projektligj? |